Resolució 045/2020, de 23 de gener
Administració: Ajuntament d'Ullastret
Documents de la Comissió especial de comptes i actes de la Junta de Govern.
Dins de l'àmbit de la informació relacionada amb el seguiment i control de l'activitat municipal, la decisió sobre quina és en concret la que necessita l'electe sol·licitant li correspon únicament a l'electe en qüestió, que és qui pot decidir, sense interferències alienes, quins són els assumptes concrets de la gestió municipal que vol sotmetre al seu escrutini.
L'article 164 TRLMRLC permet als i a les electes locals a accedir a tota mena de documents de la respectiva corporació, llevat que, en el cas dels que continguin dades personals, afectin dades relatives a l'honor o a la intimitat de persones físiques; la informació sol·licitada, com s'ha dit, pot contenir dades de persones físiques, però en cap cas són dades relatives al seu honor o a la seva intimitat, ja que no mereixen aquesta qualificació les relatives als drets o als deures de naturalesa econòmica que tinguin en relació amb l'Ajuntament.
El que prohibeix l'LGT és que la mateixa Administració que disposa d'aquesta informació fiscal la pugui utilitzar amb una finalitat diferent per la qual ha estat elaborada o obtinguda, i aquesta restricció afecta tant el personal municipal a càrrec de gestionar i informar les retencions, com els membres del govern i de l'oposició municipal; al no costar que la finalitat de la sol·licitud sigui la de verificar una aplicació eficient i correcta de les retencions reflectides pel Model 190, sinó més aviat la de controlar els pagaments i els drets i deures econòmics de l'Ajuntament, no sembla jurídicament justificat l'accés sol·licitat a una informació qualificada legalment com a reservada i en conseqüència és procedent desestimar el dret a obtenir-la.
Aquesta remissió només és admissible si l'adreça electrònica o el web concernit publica efectivament la informació que s'ha demanat, i no sembla ser aquest el cas, ja que el regidor reclamant més aviat acredita el contrari: que no s'han publicat al web municipal actes de la Junta de Govern des del 2017 (dos anys de retard) i, a més, que no hi ha garanties de què s'hagin publicat totes fins a aquella època.
Es requereix a la persona reclamant perquè no difongui i respecti la confidencialitat de les dades personals obtingudes en execució d'aquesta Resolució i, en general, de les informacions que obtingui pel mateix motiu i que no siguin accessibles per a la ciutadania en general.
Número d'expedient de la reclamació: 729/2019
L'article 77 de la Llei 7/1985, de 2 d'abril, reguladora de les bases del règim local (LRBRL) estableix el dret de tots els membres dels ens locals d'accés a tots els antecedents, dades o informacions que estiguin en poder dels serveis de l'entitat i siguin necessaris per a l'exercici de les seves funcions.
L'article 164.1 TRLMRLC reitera aquest dret i el seu apartat 3 disposa que la denegació de les sol·licituds d'informació dels membres dels ens locals a l'entitat respectiva "s'ha de motivar i només es pot fonamentar en els supòsits següents: a) Quan el coneixement o la difusió de la informació pugui vulnerar el dret constitucional a l'honor, la intimitat personal o familiar o a la pròpia imatge. b) Quan es tracti de matèries afectades per la legislació general sobre secrets oficials o per secret sumarial".
A la vista d'aquests preceptes, s'ha d'entendre que l'Ajuntament és obligat a facilitar la informació sol·licitada per qualsevol dels seus membres electes, sempre que es compleixin les condicions següents: (i) la informació demanada existeixi en poder de l'administració municipal, (ii) sigui necessària per a l'exercici de les funcions del regidor que la sol·licita i (iii) no sigui afectada per la legislació sobre secrets oficials o per secret sumarial i no vulneri el dret a l'honor i a la intimitat.
Tot seguit es valora si es compleixen aquests requisits en relació amb la informació sol·licitada.
La informació sol·licitada amb tota probabilitat es troba en poder dels serveis municipals.
Tant les actes de la Junta de Govern, com els documents sol·licitats relatius a la disposició i gestió dels recursos i drets i obligacions econòmics de l'Ajuntament són documents prou rellevants com perquè existeixin efectivament i siguin degudament custodiats pels serveis administratius municipals.
La informació sol·licitada és versemblant que sigui necessària per a l'exercici de les funcions representatives del regidor sol·licitant.
Així cal deduir-ho de les dues consideracions següents.
Per una banda, cal tenir en compte que aquest requisit de què la informació sol·licitada sigui necessària per a l'exercici de les funcions representatives de l'electe sol·licitant té com a principal finalitat la d'evitar que els membres dels ens locals utilitzin aquest règim reforçat a la informació de la corporació respectiva per servir els seus drets i interessos privats, i per la naturalesa de la informació demanada (dades sobre despeses, drets i deures econòmics de l'Ajuntament i funcionament de la Junta de Govern Local) és indiscutible que es tracta d'informació relacionada directament amb el seguiment i control de l'activitat municipal, que és la principal responsabilitat dels regidors i les regidores de l'oposició.
Per una altra, també s'ha de tenir en compte que, sempre dins de l'àmbit de la informació relacionada amb el seguiment i control de l'activitat municipal, la decisió sobre quina és en concret la que necessita l'electe sol·licitant li correspon únicament a l'electe en qüestió, que és qui pot decidir, sense interferències alienes, quins són els assumptes concrets de la gestió municipal que vol sotmetre al seu escrutini.
Per tant, cal concloure que la sol·licitud d'informació de la que deriva la Reclamació compleix el requisit de demanar informació necessària per a l'exercici de les funcions de l'electe sol·licitant.
La informació sol·licitada no sembla afectar els límits establerts per l'article 164.3 TRLMRLC.
Està clar que no és afectada per la legislació de secrets oficials, ni constitueix secret sumarial (en tot cas, no s'ha invocat).
Tampoc afecta l'honor i la intimitat personal i familiar de ningú, com posen de manifest les consideracions següents.
Està clar que la informació sol·licitada inclou dades personals, ja que en les composicions de deutors i de creditors, a més d'empreses, segurament hi deuen constar persones físiques, les dades de les quals són protegides per la legislació de protecció de dades personals i les retencions del Model 190 són practicades únicament a persones físiques.
La legislació de dades personals (articles 6 i 86 del Reglament Europeu 2016/679, de 27 d'abril, de protecció de dades personals, REPDP) autoritza l'accés a les dades personals que constin en documents oficials (que és el cas dels sol·licitats), en exercici del dret d'accés a aquests documents, sense necessitat de consentiment de les persones afectades, llevat que les dades afectades siguin les especialment protegides per l'article 9 del mateix Reglament Europeu.
En exercici d'aquesta previsió general de la legislació de protecció de dades personals, l'article 164 TRLMRLC permet als i a les electes locals a accedir a tota mena de documents de la respectiva corporació, llevat que, en el cas dels que continguin dades personals, afectin dades relatives a l'honor o a la intimitat de persones físiques (concepte, el de la intimitat, que com a mínim inclou les dades especialment protegides de l'article 9 REPDP; la informació sol·licitada, com s'ha dit, pot contenir dades de persones físiques, però en cap cas són dades relatives al seu honor o a la seva intimitat, ja que no mereixen aquesta qualificació les relatives als drets o als deures de naturalesa econòmica que tinguin en relació amb l'Ajuntament o a les retencions que aquest practica als seus perceptors; en definitiva, les dades personals que poden ser afectades per la informació sol·licitada són merament econòmiques, determinades per les contraprestacions d'aquesta naturalesa entre l'Ajuntament i les persones afectades, lluny de l'honor i de la intimitat de ningú.
En tot cas, si l'Ajuntament considera que alguna de les informacions demanades conté dades afectades pels límits establerts per l'article 164.3 TRLMRLC (secret sumarial i honor o intimitat de persones físiques), llavors hauria de suprimir-les o bé anonimitzar-les.
A més del que s'acaba de dir, en el cas del Model 190 també s'ha valorat si l'accés sol·licitat pot ser afectat pel caràcter reservat de la informació tributària establert per l'article 95 de la Llei 58/2003, de 17 de desembre, General Tributària (LGT).
Cal entendre que aquest precepte no impedeix l'accés sol·licitat, perquè el regidor sol·licitant forma part de l'Administració tributària (l'Ajuntament) que ha elaborat la informació fiscal sol·licitada i està legalment vinculat a garantir-ne la confidencialitat, tal com preveu el fonament jurídic següent.
En el cas de les actes de la Junta de Govern, és obvi que no afecten cap límit al dret d'accés, entre altres raons perquè aquesta informació és publicada al web de transparència, accessible per a tothom.
En conseqüència, l'accés a la informació sol·licitada per part del regidor reclamant no vulnera els límits establerts per l'article 164.3 TRLMRLC.
L'article 164.4 TRLMRLC estableix el dret dels electes locals a la documentació íntegra de tots els assumptes inclosos a l'ordre del dia de les sessions dels òrgans col·legiats de l'Ajuntament; en la mida que els ordres del dia d'aquests òrgans (entre ells, la Junta de Govern) inclouen l'aprovació de les actes, l'accés de qualsevol membre de l'Ajuntament a aquests documents és garantit pel precepte citat.
L'antecedent 5 justifica no haver facilitat a la persona reclamant les còpies sol·licitades de les actes de la Junta de Govern Local perquè estarien publicades al web municipal.
Vist que l'article 164 TRLMRLC no té previsions expresses sobre la forma o format en què s'ha de facilitar la informació sol·licitada, en aplicació de la supletorietat de l'LTAIPBG establerta per la disposició addicional 1a d'aquesta Llei, és perfectament admissible que l'Administració es remeti a l'enllaç en el que estigui publicada la informació sol·licitada (article 36.2 LTAIPBG).
Ara bé, aquesta remissió només és admissible si l'adreça electrònica o el web concernit publica efectivament la informació que s'ha demanat, i no sembla ser aquest el cas, ja que el regidor reclamant més aviat acredita el contrari: que no s'han publicat al web municipal actes de la Junta de Govern des del 2017 (dos anys de retard) i, a més, que no hi ha garanties de què s'hagin publicat totes fins a aquella època.
Per tant, procedeix requerir a l'Ajuntament que faciliti a la persona reclamant les actes de la Junta de Govern Local sol·licitades, perquè les publicades no satisfan ni de lluny la seva sol·licitud.
L'article 164.6 TRLMRLC estableix l'obligació dels i de les electes locals de respectar la confidencialitat de la informació de la respectiva entitat a la qual accedeixen per raó de la seva condició.
De les consideracions fetes al fonament jurídic 2 es dedueix clarament que aquesta Resolució dona accés a la persona reclamant a informació que conté dades personals connectades a informació que probablement no seria accessible a persones alienes a l'Ajuntament.
Per tant, es requereix a la persona reclamant perquè no difongui i respecti la confidencialitat de les dades personals obtingudes en execució d'aquesta Resolució i, en general, de les informacions que obtingui pel mateix motiu i que no siguin accessibles per a la ciutadania en general.
Sobre la base dels antecedents i fonaments jurídics exposats, el Ple de la GAIP, en la sessió de 23 de gener de 2020, resol per unanimitat: